༄། ། ཆོས་ཀྱི་རྩ་བ་སྙིང་པོའི་དོན་བསྡུས་དགེ་སྦྱོང་བསོད་ནམས་དཔལ་ལ་གདམས་པ། །  མགོན་པོ་དཔལ་ལྡན་རིན་ཆེན་གྱི། ། ཞབས་ཀྱི་པདྨོར་གཙུག་གིས་འདུད། ། མགོན་པོ་དེ་ཡི་ཞབས་རྡུལ་ལ། ། ཅུང་ཟད་རེག་པར་གྱུར་པ་ཡི། ། ཤཱཀྱའི་དགེ་སློང་བསོད་སྙོམས་པ། ། བདག་ཉིད་ཆེན་པོ་དེ་ཉིད་ཀྱི། ། རབ་ཏུ་གནས་པའི་ཆོ་ག་ལ། ། བསྡུས་དོན་ཅུང་ཟད་བྲི་བར་བྱ། ། ཐེག་པ་ཆེན་པོ་གསང་སྔགས་ཀྱི། ། བླ་མ་རྡོ་རྗེ་འཛིན་པ་ཡི། ། སྡོམ་པ་གསུམ་དང་ལྡན་པ་ཡིས། ། གྲངས་དང་རྟགས་དང་མཚན་མ་ཡི། ། བསྙེན་པ་ཚད་དུ་འཁྱོལ་བ་ཡིས། ། སྒྲུབ་པ་ལས་སྦྱོར་བྱ་བ་ཡི། ། རིམ་པ་རྒྱ་ཆེར་བཤད་པ་ཀུན། ། རྣལ་འབྱོར་པ་ཡིས་བྱ་བ་ལས། ། གཞན་གྱིས་བྱ་བར་མ་གསུངས་པས། ། སྐུ་གསུང་ཐུགས་ཀྱི་རྡོ་རྗེ་འཛིན། ། རང་གཞན་སྣང་སྲིད་འཁོར་འདས་ཀུན། ། སྐུ་གསུམ་དབྱེར་མེད་སངས་རྒྱས་སུ། ། རྟོགས་ཤིང་ངེས་པའི་རྣལ་འབྱོར་པས། ། གསང་སྔགས་ཕྲིན་ལས་ཐམས་ཅད་ཀུན། ། བྱ་བ་ཡིན་གྱི་གཞན་མིན་ཕྱིར། ། རབ་ཏུ་གནས་པའི་ཆོ་ག་ཡང་། ། རྒྱུ་གསུམ་རྐྱེན་གསུམ་བྱེད་པ་གསུམ། ། རྫོགས་པའི་སངས་རྒྱས་ཉིད་དུ་བསྒྲུབ། ། ཕན་དང་བདེ་བ་འབྱུང་བའི་གནས། ། གཞི་དང་ལམ་དང་འབྲས་བུར་ཡང་། ། སྐྱབས་སུ་སོང་དང་སྡོམ་པས་བསྡམས། ། བྱང་ཆུབ་སེམས་དཔའི་བསླབ་ལ་གནས། ། རིག་འཛིན་སྔགས་དང་དེ་ཉིད་ཤེས། ། ཐོག་མ་བར་དང་མཐར་དགེ་བ། ། གཤིས་སམ་བབས་ཀྱི་དགེ་བའི་ཆོས། ། རྟེན་འབྲེལ་སྒྲིགས་ལ་མཁས་གྱུར་ན། ། གཙུབ་ཤིང་གཙུབ་སྟན་རྩོལ་བ་དང་། ། པི་ཝང་སྒྲ་ཡི་དཔེ་བཞིན་དུ། ། ཐུབ་པ་ཆེན་པོ་རྒྱལ་བའི་སྐུ། ། རྣལ་འབྱོར་དབང་ཕྱུག་རྣམས་ཀྱིས་བསྒྲུབ། ། སྤྱི་དང་རང་གི་མཚན་ཉིད་ཀྱི། ། སྒྲུབ་ཐབས་བསམ་གྱིས་མི་ཁྱབ་པ། ། སྐྱབས་གསུམ་བདེན་པའི་བྱིན་རླབས་དང་། ། ཚུལ་ཁྲིམས་བདེན་པའི་བྱིན་རླབས་དང་། ། བྱམས་དང་སྙིང་རྗེ་བྱང་ཆུབ་སེམས། ། བྱིན་རླབས་ཆེན་པོ་བསྟན་པ་དང་། ། ཆོས་ཉིད་རྣམ་པར་དག་པ་ཡི། ། བྱིན་གྱིས་བརླབས་སུ་བསྟན་པ་ཡི། ། རིགས་སྔགས་གསང་སྔགས་སྙིང་པོ་དང་། ། ཕྱག་རྒྱའི་བྱིན་རླབས་བསྟན་པ་རྣམས། ། སངས་རྒྱས་ཆོས་ཀྱི་རྗེས་འབྲང་ནས། ། ཆོས་འདི་སྟོན་པའི་རྗེས་འབྲང་ཞེས། ། ཆོས་ཀྱི་སྟོན་པ་མཆོད་པ་འམ། ། སྟོན་པས་དམ་ཆོས་གང་མཆོད་པ། ། སྟོན་པའི་གསུང་རབ་རྣམས་སུ་ལྟོས། ། དེ་ལྟར་གྱུར་ན་དམ་པའི་ཆོས། ། དགེ་བ་གཤིས་ཀྱི་དགེ་བ་དང་། ། མི་དགེ་གཤིས་ཀྱི་མི་དགེ་བ། ། དེ་ལ་མཁས་པ་སུ་ཞིག་སྐྲག། གཞི་ལམ་འབྲས་བུ་ཐམས་ཅད་ཉིད། ། ཐོག་མ་བར་དང་མཐར་དགེ་བ། ། གཤིས་ཀྱི་དགེ་བ་ཡིན་པའི་ཕྱིར། ། མཁས་པ་རྣམས་ཀྱིས་ཅིས་མི་བསྒྲུབ། ། སྤྱི་ཡི་རྣམ་བཞག་བསྟན་གྱུར་ནས། ། བྱེ་བྲག་ཐ་དད་གནད་བསྟན་པ། ། འཇིག་རྟེན་མགོན་པོ་ཉིད་ཀྱིས་གསུངས། ། སྟོན་པ་ཆོས་དང་འཁོར་དང་ཡང་། ། དུས་ཀྱི་བྱེ་བྲག་གང་བསྟན་པ། ། ཕུན་སུམ་ཚོགས་པ་རྣམ་ལྔ་ཞེས། ། དཔལ་ལྡན་ཕག་མོ་གྲུ་པས་གསུངས། ། སངས་རྒྱས་རྣམས་ཀྱི་ཕྲིན་ལས་ཀྱང་། ། ཕྲིན་ལས་རྣམ་བཞིས་བསྡུས་པ་སྟེ། ། འདི་དག་འགྲུབ་པའི་སྒྲུབ་ཐབས་ནི། ། དུས་གསུམ་རྒྱལ་བ་ཐམས་ཅད་དང་། ། འགྲོ་བའི་མགོན་པོ་ཆོས་ཀྱི་རྗེ། ། རྡོ་རྗེ་འཆང་ཆེན་བཅོམ་ལྡན་འདས། ། སྐྱེས་ཆེན་ཕག་མོ་གྲུ་པ་ཡིས། ། ཆོས་ཀྱི་རྩ་བ་གནད་ཀྱི་དོན། ། བསྡུས་པའི་སྙིང་པོ་ཚིག་གཅིག་པ། ། དད་པ་གཅིག་པུ་འདི་ཉིད་ཡིན། ། དད་པ་དད་པ་དད་པ་ཅན། ། རྒྱུད་ལ་སྐྱེས་པའི་དད་པ་ནི། ། གནས་བརྟན་ཆེན་པོ་ཀུན་དགའ་བོ། ། སྟོན་པའི་དམ་ཆོས་འཛིན་པའི་ཚེ། ། ལུས་ནི་དུམ་བུར་བཏང་ན་ཡང་། ། བདག་གིས་མི་ཚོར་བཀའ་བསྩལ་གསུང་། ། སྨན་པའི་རྒྱལ་པོ་འཚོ་བྱེད་ཀྱིས། ། དད་པ་སྐྱེས་པར་གྱུར་པ་ན། ། གོང་ནད་དམུ་སྐྲན་བརྡོལ་བར་གསུང་། ། མ་གཅིག་ཇོ་མོ་ལྷ་རྗེ་མས། ། སྟོན་པའི་དམ་ཆོས་རིན་པོ་ཆེ། ། ཟབ་མོ་གནད་ཀྱི་དོན་མཐོང་བས། ། བརྒྱལ་ཞིང་འབོག་ནས་སངས་པའི་ཚེ། ། སྐྱོན་དང་བྲལ་ཞིང་ཡོན་ཏན་རྫོགས། ། འདིར་མང་སྨོས་པས་ཅི་ཞིག་བྱ། ། ཐུབ་པའི་དམ་ཆོས་ཐམས་ཅད་ཀྱི། ། དོན་གྱི་སྙིང་པོ་འདི་ཡིན་ཏེ། ། དད་པ་མེད་པའི་མི་རྣམས་ལ། ། དཀར་པོའི་ཆོས་ནི་མི་སྐྱེ་སྟེ། ། ས་བོན་མེ་ཡིས་ཚིག་པ་ལ། ། མྱུ་གུ་སྔོན་པོ་ཇི་བཞིན་ནོ། ། འདི་དོན་ཁོང་དུ་ཆུད་བྱས་ནས། ། རང་གིས་རང་ཉིད་མི་བསླུ་འཚལ། ། རང་མགོ་རང་གིས་མི་བསྐོར་འཚལ། ། རང་ལ་རང་རྫུན་མི་བྱ་བར། ། མོས་གུས་དད་པའི་བརྟུལ་ཞུགས་ཀྱིས། ། ཇི་ལྟར་གསུངས་པ་བཞིན་དུ་བསྒྲུབ། ། ཇི་ལྟར་གསུངས་པ་བཞིན་དུ་འབྱུང་། ། བསླུ་བ་མེད་དེ་རྒྱལ་བའི་བཀའ། ། མགོན་པོ་དཔལ་ལྡན་ཕག་མོ་གྲུ་པའི་འགྱུར་མེད་རྡོ་རྗེའི་གསུང་། ། མཉམ་གཞག་ཆེན་པོ་དམ་པའི་ཆོས་ཀྱི་རྟེན་འབྲེལ་གྱིས། ། ཕྱི་ནང་གསང་བ་མཐའ་ཡས་རྒྱ་མཚོ་མ་ལུས་ཀུན། ། ཀྱེ་མ་ཀྱེ་ཧོ་བཅུ་དང་སུམ་ཅུ་དམ་པའི་ཆོས་ཀྱིས་ངེས། ། འདི་ལྟར་འཕོང་གི་སློབ་དཔོན་གྱིས། ། མདའ་ཡི་རིག་བྱེད་ཤེས་པ་ཡིས། ། གཞུ་དང་རྒྱུད་དང་མདའ་དང་ནི། ། འཕེན་པའི་ཚོད་དང་རིག་བྱེད་ཀྱི། ། གནད་ཀྱིས་འབེན་ལ་འཕོག་པ་ལྟར། ། གསང་སྔགས་གནད་ཀྱི་འཕྲིན་ལས་བཞི། ། དུས་ཀྱི་སྦྱོར་བས་བསྒྲུབ་པ་སྟེ། ། རབ་སྣང་ཡུལ་གྱི་མི་ངས་ཀུན། ། གནས་བརྟན་སྒྲ་གཅན་མ་ཡིས་བཟློག། ཇི་ལྟར་སྲང་མདའ་མཐོ་དམན་བཞིན། ། སྐྱེ་དང་འགག་པའི་རིམ་པ་ཀུན། ། སྲང་མདའི་མཐོ་དམན་བཞིན་དུ་གསུངས། ། གསང་སྔགས་རྟེན་འབྲེལ་ཟབ་མོ་རྣམས། ། ཞི་བ་ཤར་སྟེ་དབང་ལ་ནུབ། ། རྒྱས་པ་བྱང་སྟེ་དྲག་པོ་ལྷོ། ། ཞི་བ་ཕལ་ཆེར་ཐོ་རངས་བྱ། ། རྒྱས་པ་རྒྱས་པའི་དུས་ཉིད་ཡིན། ། དམར་ཐག་ཆད་པ་དབང་གི་དུས། ། ཉིན་མཚན་ཕྱེད་དུས་དྲག་པོ་གསུངས། ། ཞི་བ་དཀར་པོ་རྒྱས་པ་སེར། ། དབང་ལ་དམར་པོ་དྲག་པོ་གནག། ཞི་བ་ཟླུམ་པོ་གྲུ་བཞི་རྒྱས། ། དབང་ལ་མགོན་པོ་ཕྱག་མཚན་ཏེ། ། ཟླ་གམ་ཉིད་དུ་གསུངས་པ་ཡིན། ། དྲག་པོ་ཟུར་གསུམ་ཉིད་དུ་བཞེད། ། བཟླས་པ་བསྐུལ་ཚིག་མཐའ་བསྒྱུར་གྱི། ། སྔགས་ཚིག་གནད་ཀྱི་བྱེ་བྲག་ཀུན། ། བླ་མའི་ཞལ་གྱི་བདུད་རྩི་ནི། ། སྐོམ་པར་གྱུར་པས་འཐུང་ན་ངོམས། ། སྐྱེ་རྒ་ན་འཆི་མེད་ཅེས་གྲགས། ། ཇི་ལྟར་རྒྱ་མཚོ་ལྟ་བུ་ཡི། ། གཞུང་དུ་གསུངས་པ་ཐམས་ཅད་ལས། ། ཆད་དམ་ཡང་ན་ལྷག་གྱུར་ན། ། ཐུབ་པའི་བཀའ་དང་འགལ་གྱུར་ཞིང་། ། དགྲ་བོ་གསོད་པའི་རལ་གྲི་ཡིས། ། རང་ཉིད་སྐེ་བ་བཅད་པ་ལས། ། ཚེ་རིང་བདེ་བ་འདོད་པ་བཞིན། ། ཕྱིན་ཅི་ལོག་གི་རྟེན་འབྲེལ་གྱིས། ། རང་གཞན་ཕུང་བར་ཐེ་ཚོམ་མེད། ། དེ་ཕྱིར་བདག་གིས་གདམས་ངག་གི། ཡི་གེ་མང་པོ་བྲིས་པ་དང་། ། ཟབ་པའི་གནད་འདིར་བསྟན་པ་ཀུན། ། རང་ལ་ཡོད་པའི་རང་གི་སེམས། ། དགེ་དང་མི་དགེ་བསམ་པ་འདི། ། ཆེ་འབྲིང་ཆུང་གསུམ་སྐྱེས་པ་ལས། ། འབྲས་བུ་སོ་སོར་གང་འབྱུང་བ། ། ཉམས་སུ་མྱོང་བས་སྙིང་རྗེའི་ཤུགས། ། ཨ་མས་སྡུག་པའི་བུ་གཅིག་བཞིན། ། སྐོམ་པས་གདུངས་པའི་ཆུ་བཞིན་དུ། ། བཀྲེས་པས་ཉེན་པའི་ཁ་ཟས་བཞིན། ། སྙིང་རྗེས་གདུངས་པའི་ཆུ་རླབས་ཀྱིས། ། སྨོན་ལམ་རྒྱ་མཚོ་མ་གཏོགས་པ། ། ཀུན་ལ་ཕན་པའི་རེ་ཐག་ཆད། ། མོས་གུས་ལྡན་པའི་སློབ་མ་ལ། ། ཁ་ནས་ཁྲག་སྐྱུག་ཚིག་ཏུ་བརྗོད། ། ཐུབ་པའི་གསུང་རབ་རྒྱ་མཚོ་དང་། ། འཕགས་པ་གྲུབ་ཐོབ་གོང་མ་ཡི། ། འགྲེལ་པ་ནོར་བུ་རིན་ཆེན་དེ། ། དགག་སྒྲུབ་གཉིས་ཀྱི་བསླབ་པ་དེ། ། ཇི་ལྟར་ཉམས་སུ་བླང་བའི་ཚུལ། ། དེ་དག་སྤངས་པའི་རིག་བྱེད་ཅིག། བདག་གིས་གཞན་ནས་རྙེད་གྱུར་ཞེས། ། སུས་ཀྱང་སྨྲ་བ་ཡོད་མིན་ཏེ། ། བརྗོད་བྱེད་ཚིག་གིས་མཚོན་པའི་དོན། ། བརྗོད་བྱ་དོན་དུ་གནས་པ་ཀུན། ། རང་གི་བསམ་པ་འདི་ཡིན་ཞེས། ། འཇིག་རྟེན་མགོན་པོས་འོ་དོད་འབོད། ། ཁྱུ་མཆོག་རླབས་ཆེན་གནས་མཆོག་ཏུ། ། དམ་བཅའ་ཆེན་པོ་ཡང་ཡང་མཛད། ། འཁོར་གྱི་ནང་དུ་སེང་གེའི་སྒྲ། ། དཔག་ཏུ་མེད་པ་བསྒྲགས་པ་རྣམས། ། ཆོས་ཀྱིས་ཕོངས་པའི་བློ་གྲོས་ཅན། ། ཐ་སྙད་ཚིག་གིས་བསླུས་གྱུར་པས། ། བླ་མ་དམ་པའི་གསུང་བཞིན་དུ། ། ད་ལྟའི་ལུས་ངག་ཡིད་གསུམ་འདི། ། ལག་པ་གཡས་གཡོན་མ་སྤོས་པ། ། ད་ལྟའི་ལུས་ངག་ཡིད་གསུམ་ལ། ། བཀའ་བསྩལ་ཐམས་ཅད་གོ་བ་བླངས། ། ཉམས་སུ་བླངས་པས་རང་རྒྱུད་ཚིམ། ། རང་གི་བུ་ལ་སྙིང་གཏམ་བརྗོད། ། དཔེར་ན་ལྟོགས་པར་གྱུར་པའི་མི། ། ཟས་ཀྱིས་གདུངས་པར་གྱུར་པ་ལ། ། ཁ་ཟས་བཟང་པོ་རྙེད་གྱུར་ན། ། རང་ཉིད་འགྲངས་པར་གྱུར་པའི་ཚེ། ། རང་གི་བུ་སྨད་དྲན་པ་ལྟར། ། བདག་ཀྱང་རིན་ཆེན་གདམས་ངག་ཀུན། ། རང་གི་སེམས་ལ་བྱས་པ་ཡིས། ། ཉམས་སུ་མྱོང་བ་ཅུང་ཟད་སྐྱེས། ། ཕན་གནོད་འགྲོ་ལྡོག་གོ་བ་རྣམས། ། རང་གི་བུ་ལ་རྒྱ་ཆེར་བསྒྲགས། ། ཐ་སྙད་ཚིག་གི་རྗེས་འབྲངས་ཤིང་། ། སྒྲ་དོན་འབྲེལ་བ་མ་ཤེས་པ། ། རང་སེམས་སྦྱངས་པ་མེད་པ་ལ། ། གོ་བ་མེད་པའི་གསང་ཚིག་འདི། ། དམུས་ལོང་ཉི་མ་མི་མཐོང་ལྟར། ། གོ་བ་མེད་པ་དེ་དག་ལ། ། ཀྱེ་མ་བདག་གིས་ཇི་ལྟར་བྱ། ། རང་རྒྱུད་རང་གིས་སྦྱོངས་ཤིག་ཅེས། ། རང་གི་བུ་ལ་འོ་དོད་འབོད། ། དོན་གྱི་སྙིང་པོ་བསྡུས་པ་འདི། ། པདྨ་ལ་ནི་ཆུ་བཞིན་དུ། ། འཇིག་རྟེན་ཆོས་ཀྱིས་མ་གོས་ཤིང་། ། ཚུལ་ཁྲིམས་བསིལ་བའི་དྲི་ངད་ཀྱིས། ། རང་གཞན་རྒྱུད་ཀུན་ཚིམ་པ་དང་། ། འཁོར་ཡུག་རྡོ་རྗེ་རི་བོ་ལྟར། ། མཐོ་དམན་སྐྱོན་གྱིས་མི་གཡོ་ཞིང་། ། བླ་མ་དམ་པའི་མོས་གུས་ཀྱིས། ། ཡོན་ཏན་རིན་ཆེན་ལེན་པ་ཡི། ། བདག་གི་སྙིང་དང་འདྲ་བའི་བུ། ། གྲགས་ཆེན་ཤཱཀྱ་སེང་གེའི་སྲས། ། དགེ་སྦྱོང་བསོད་ནམས་དཔལ་གྱིས་ཞུས། ། འདི་བྲིས་བསོད་ནམས་གང་ཐོབ་དེས། ། དུས་གསུམ་རྒྱལ་བ་དམ་པའི་ཆོས། ། རང་གི་སེམས་སུ་གསུངས་གྱུར་པ། ། འགྲོ་བས་སེམས་ཉིད་རྟོགས་པར་ཤོག། དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཀྱི་ངོ་བོ་བླ་མ་རིན་པོ་ཆེའི་གསུང་། དོན་གྱི་སྙིང་པོ་བསྡུས་པ་ཞེས་བྱ་བ་ཤཱཀྱའི་སྲས་ཀྱི་དགེ་སྦྱོང་བསོད་ནམས་དཔལ་གྱིས་ཞུས་པ་རྫོགས་སོ། ། ། ། ༢༢༧༽